Rekdal fortviler over treningssituasjonen: - Dramatisk
Vålerenga har hatt en skuffende seriestart, med bare 13 poeng på sine 12 første seriekamper. Langt under det folk flest hadde forventet, og i ettermiddag møter Oslo-laget Molde til det som paradoksalt nok nesten minner om en nedrykkskamp.- Denne uken har vi trent én gang på Ullevaal, samt to ganger på Askers hjemmebane Føyka. - Situasjonen er dramatisk. Halve sesongen er spilt, og vi er fortsatt ikke i nærheten av å ha treningsforhold som minner om de vi har når vi spiller seriekamper, sukker Rekdal oppgitt.Tur/retur Asker er 58 kilometer, og de turene kan det bli mange av fremover: Tre ganger har gressbanen ved Vallhall blitt sådd denne sesongen, men fortsatt er den langt unna den standarden et eliteserielag bør ha. VG var selv til stede da Rekdal inspiserte «bingen» i går ettermiddag, hvor Vålerenga-treneren pekte på store, brune flekker, humper og generelt dårlige treningsforhold. - På begynnelsen av året er det bra, da kan vi trene innendørs mens det er på sitt kaldeste. Men utendørs, både på kunstgressbanen og gressbanen, er forholdene milevis unna de som møter oss når vi spiller seriefotball. Det er ikke første gang i sin tid på Valle at Rekdal og spillerne sliter med treningsforholdene. Også i sin forrige periode som Vålerenga-trener var det på samme måte. - Det var helt likt sist. Jeg husker i 2001-sesongen, for 12 år siden, så måtte vi trene innendørs hele vårsesongen. Sånn kan vi ikke ha det. - Resultatet er at vi nå sliter med å tilpasse oss underlaget i bortekampene våre. Jeg vil ikke spekulere i hvor mange poeng dette kan ha kostet oss, men det er ikke heldig, understreker Rekdal.Treningsbanene til Vålerenga eies av Oslo kommune, og driftes av både kommunen og Vålerenga Fotball. Oslo-lagets stabssjef Stig-Ove Sandnes er imidlertid kjapp med å understreke at baneproblemene ikke er kommunens feil. - Vi har et meget godt samarbeid med kommunen, og det er ikke deres problem at forholdene er som de er. - Selv om kommunen også bidrar, er det vi som har driftsansvaret for gressbanen, understreker Sandnes. Sandnes er likevel kjapp med å innrømme at forholdene ikke er gode nok. Nå varsler han tiltak. - Vi skal foreta en vurdering i helgen om vi skal foreta noen oppgraderinger. - Det er mulig å legge inn varmekabler, og det er to måter vi kan bedre gress på. Vi kan enten rulle ut naturgress, som vi kan trene på i løpet av noen få dager, eller vi kan legge på en tynn plen som må få ligge og gro i noen uker, mens som blir vesentlig billigere, sier Sandnes.
Det er definitivt på banen at Vålerenga har sine største problemer. Forholdene er faktisk like dårlige som for 12 år siden.